Марко Ганчев
Замислената патка

chitanka.info

„Глупав като патка“ —

казват и е вярно.

Само че и патка

случва се да мисли,

колкото и тая

случка да е рядка.

Имахме на село

патка като патка —

глупава бе доста.

Може да се каже,

че от всички в къщи

бе почти най-проста.

Даже се остави

Лиса да я хване

с тоя мозък пачи.

Шаро, който скочи,

та подгони Лиса,

я спаси обаче.

От уста лисичи

патката си тръгна:

пата-кюта-пата!

Кретайки наляво,

кретайки надясно,

върна се, горката.

Шмугна се под бъза.

Ни опашка вири,

нито рови с човка.

Трети ден под бъза

все лежи и мисли.

Стана философка…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.